การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์

ปัจจุบันผลิตภัณฑ์ของบริษัทแบ่งออกเป็น 4 กลุ่ม คือ

-   ขาย หรือให้เช่า ที่ดินเปล่าหรือที่ดินพร้อมโรงงานสำเร็จรูป

-   บริการให้เช่าเซอร์วิสอพาร์ทเม้นท์

-   ขายอาคารชุด

  - ให้เช่าพื้นที่สำนักงาน

การขายหรือให้เช่าที่ดินเปล่าหรือที่ดินพร้อมโรงงานสำเร็จรูป

รูปแบบผลิตภัณฑ์ของอาคารโรงงานนั้น บริษัทได้ว่าจ้างสถาปนิกออกแบบตามเกณฑ์มาตรฐาน
โดยใช้วัสดุที่ทันสมัย และควบคุมการก่อสร้างโดยวิศวกรของบริษัท
โดยวิธีเปิดประมูลเพื่อให้ผู้รับเหมาหลายรายเข้ามาประกวดราคารับเหมาก่อสร้าง
โดยคัดเลือกรายที่มีประสบการณ์ และราคาที่เหมาะสมกับต้นทุนที่บริษัทประเมินไว้
ปัจจุบันบริษัทมีที่ดินและโรงงานสำเร็จรูปตั้งอยู่ในนิคมและเขตอุตสาหกรรมต่าง ๆ รวม 5 แห่งใน 4
จังหวัด ได้แก่

  1. นิคมอุตสาหกรรมชลบุรี (บ่อวิน) จ. ชลบุรี

  2. เขตส่งเสริมอุตสาหกรรมนวนคร จ. ปทุมธานี

  3. นิคมอุตสาหกรรมแหลมฉบัง จ.ชลบุรี

  4. อาคารคลังสินค้ากิ่งแก้ว จ.สมุทรปราการ

  5. นิคมอุตสาหกรรม ทีเอฟดี จ.ฉะเชิงเทรา

ขนาดพื้นที่ใช้สอยของโรงงานมาตรฐานส่วนใหญ่เป็นโรงงานเดี่ยวขนาดไม่เกิน 2,000 ตารางเมตร
ขนาดที่ดินประมาณ 1 - 3 ไร่ สำหรับผู้ประกอบการอุตสาหกรรมขนาดเล็กและขนาดกลาง

โครงการในนิคมอุตสาหกรรมแหลมฉบัง และโครงการคลังสินค้ากิ่งแก้ว
อยู่ภายใต้การบริหารจัดการของ บริษัท โทเทิล อินดัสเตรียล เซอร์วิสเซส จำกัด (TISCOM)
โดยมีบริษัทเป็นผู้ถือหุ้นในสัดส่วน 51% โครงการนิคมอุตสาหกรรมแหลมฉบังประกอบด้วยพื้นที่ประมาณ
40 ไร่ ในเขตส่งออก มีโรงงาน 23 หลัง เพื่อให้เช่า และสร้างรายได้ตั้งแต่ปี 2547 เป็นต้นมา
ส่วนโครงการคลังสินค้ากิ่งแก้ว บนย่านถนนกิ่งแก้ว-ลาดกระบัง มีอาคารคลังสินค้าจำนวน 17 หลัง
ได้ก่อสร้างแล้วเสร็จ เป็นคลังสินค้าเพื่อให้บริการแก่ผู้ประกอบการรายย่อย
ที่ต้องการคลังสินค้าใกล้สนามบินสุวรรณภูมิ และได้สร้างรายได้ตั้งแต่ปี 2550 เป็นต้นมา

ในปี 2550 บริษัทฯ ได้จัดตั้งนิคมอุตสาหกรรมที เอฟ ดี ที่อำเภอบางปะกง จังหวัดฉะเชิงเทรา
บนที่ดิน 303 ไร่ โดยมีแผนที่จะขยายพื้นที่ให้ครบ 500 ไร่ โดยแบ่งเป็นเขตอุตสาหกรรมทั่วไป
และเขตการค้าเสรี ได้ดำเนินการก่อสร้างระบบสาธารณูปโภค ไฟฟ้า ประปา โทรศัพท์
ถนนทางเข้าและถนนภายใน ก่อสร้างโรงงาน สำนักงานขาย ซุ้มทางเข้าโครงการ ป้าย
Billboard หน้าโครงการ และปรับทัศนียภาพโครงการให้สวยงาม
คาดว่าจะแล้วเสร็จภายในไตรมาส 3 ของปี 2551

การบริการเซอร์วิสอพาร์ทเม้นท์

โครงการปริ๊นส์ตั้น พาร์ค สวีท (Princeton Park Suites)

โครงการนี้เป็นอาคารสูง 14 ชั้น ของการเคหะแห่งชาติ บนที่ดินขนาด 2.65 ไร่ ริมถนนมิตรไมตรี
แขวงดินแดง เขตดินแดง บริษัทได้ทำสัญญาเช่าและบริหารอาคาร กับการเคหะแห่งชาติ เป็นเวลา
30 ปี บริษัทได้ปรับปรุงตกแต่งให้เป็นเซอร์วิสอพาร์ทเม้นท์ มีจำนวน 270 ห้อง
โครงการนี้อยู่ภายใต้การบริหารของบริษัท ปริ๊นส์ตั้น พาร์ค สวีท จำกัด ซึ่งบริษัทถือหุ้นอยู่ 100%

โครงการ ซอยมหาดเล็กหลวง 2 ถนนราชดำริ

บริษัทเป็นเจ้าของสิทธิการเช่าที่ดินแปลงหนึ่งของสำนักงานพระคลังข้างที่
ซึ่งอยู่ในซอยมหาดเล็กหลวง 2 ถนนราชดำริ กรุงเทพฯ ขนาดที่ดิน 728 ตารางวา
มีโครงการที่จะก่อสร้างอาคารสำนักงานและที่พักอาศัยสูง 54 ชั้น พื้นที่ก่อสร้างประมาณ 48,000
ตารางเมตร โครงการนี้จะดำเนินการโดยบริษัท เอส จี แลนด์ จำกัด
ซึ่งเป็นบริษัทย่อยที่บริษัทได้ลงทุนซื้อกิจการมาในปี 2551
ทั้งนี้เพื่อผนวกกับโครงการอาคารสำนักงานเดิม ซึ่งมีที่ดินติดต่อกันเพื่อเพิ่มขนาด
และมูลค่าของโครงการให้สมบูรณ์มากขึ้น
ปัจจุบันอยู่ระหว่างขออนุญาตจากเจ้าของที่ดินเพื่อดำเนินโครงการต่อไป

การขายอาคารชุด

  โครงการ 59 เฮอริเทจ (59 Heritage)

บริษัทฯ ได้ลงทุนซื้ออพาร์ทเม้นท์ จากผู้ประกอบการเดิม เมื่อปี 2546 โครงการตั้งอยู่ในซอยสุขุมวิท
59 เป็นอาคารสูง 12 ชั้น 1 อาคาร และ 4 ชั้น 1 อาคาร บนพื้นที่ 2.31 ไร่ บริษัทฯ
ได้พัฒนาเป็นอาคารชุดพักอาศัยเพื่อขายให้กับลูกค้ารายย่อย โดยปรับปรุงตกแต่งอาคาร 12
ชั้นใหม่ทั้งหมด และสร้างอาคารใหม่ 27 ชั้นขึ้นมาอีก 1 หลัง รวม 2 อาคาร มีห้องชุดพักอาศัยรวม
228 ยูนิต (จำนวน 55 ยูนิต และ 173 ยูนิต ตามลำดับ) พื้นที่ขายประมาณ 15,614.58
ตารางเมตร บริษัทฯ ได้เริ่มปรับปรุงและดำเนินการขายโครงการตั้งแต่ปลายปี 2549
ปัจจุบันอยู่ระหว่างดำเนินการก่อสร้างอาคารที่ 2 สูง 27 ชั้น คาดว่าจะแล้วเสร็จประมาณปี 2552
พร้อมโอนกรรมสิทธิ์

โครงการ หัวหิน เฮอริเทจ (Hua Hin Heritage)

บริษัทฯ ได้ลงทุนซื้อโครงการ หัวหิน เฮอริเทจ ตั้งอยู่ที่บริเวณเขาเต่า ตำบลปากน้ำปราณ
อำเภอปราณบุรี จังหวัดประจวบคีรีขันธ์ เนื้อที่ 9-0-42.3 ไร่ จากบริษัท ปริ๊นส์ตั้น พาร์ค สวีท
จำกัด ซึ่งเป็นบริษัทย่อยเมื่อเดือนธันวาคม 2551
เพื่อพัฒนาเป็นอาคารชุดพักอาศัยเพื่อขายให้กับลูกค้ารายย่อย โดยแบ่งการพัฒนาเป็น 2 ส่วนดังนี้

ส่วนที่ 1 เป็นอาคารชุดพักอาศัยบนเนื้อที่ 8-0-23.4 ไร่ โครงการได้รับอนุญาต (EIA)
ผลการพิจารณารายงานการวิเคราะห์ผลกระทบสิ่งแวดล้อม
จากสำนักงานนโยบายและแผนทรัพยากรธรรมชาติและสิ่งแวดล้อม และได้รับใบอนุญาตก่อสร้าง
ดัดแปลงอาคารแล้ว โดยแบ่งเป็นการก่อสร้างเป็นอาคารชุดพักอาศัยจำนวน 28ชั้น 2 อาคาร
(อาคาร A และ อาคาร B) โดยมีพื้นที่ก่อสร้างรวม 51,807 ตารางเมตร พื้นที่ขายประมาณ
35,836.8 ตารางเมตร อาคารจอดรถ 8 ชั้น 1 อาคาร (อาคาร C) พื้นที่ก่อสร้างประมาณ
6,121 ตารางเมตร และอาคารสโมสร (อาคาร D) พื้นที่ก่อสร้างประมาณ 1,995 ตารางเมตร
ปัจจุบันงานก่อสร้างอาคารสโมสร/สำนักงานขายได้แล้วเสร็จ

ส่วนที่ 2 เป็นอาคารพักอาศัยบนเนื้อที่ 1-0-81.9 ไร่ เป็นทาวน์เฮาส์ 3 ชั้น จำนวน 6 ยูนิต
ได้รับใบอนุญาตก่อสร้างแล้ว

การให้เช่าพื้นที่สำนักงาน

โครงการเอส จี แลนด์

บริษัทได้เข้าลงทุนซื้อหุ้นสามัญของบริษัท เอส จี แลนด์ จำกัด เมื่อเดือนเมษายน 2551
ซึ่งบริษัทได้เข้าถือหุ้นในสัดส่วนร้อยละ 49.89

บริษัท เอส จี แลนด์ จำกัด ดำเนินธุรกิจเป็นผู้ประกอบการอสังหาริมทรัพย์ให้เช่าอาคารสำนักงาน
ซึ่งประกอบด้วยอาคารเอส จี ทาวเวอร์ 1 และอาคารเดอะมิลเลนเนีย
เป็นอาคารสำนักงานรวมพื้นที่จอดรถ 19 ชั้น ชั้นใต้ดิน 2 ชั้น และอาคาร 26 ชั้น ชั้นใต้ดิน 1 ชั้น
ตามลำดับ มีพื้นที่อาคารรวม 30,752 ตารางเมตร และ 29,700 ตารางเมตร มีพื้นที่ให้เช่าสุทธิ
14,749 ตารางเมตร และ 12,473 ตารางเมตร ตามลำดับ

(2) ภาวะอุตสาหกรรมและการแข่งขัน

โรงงานสำเร็จรูป

ภาคอุตสาหกรรมปี 2551 มีการชะลอตัว สืบเนื่องจากความไม่มั่นคงทางการเมืองในประเทศ
ราคาน้ำมันและราคาสินค้าที่ปรับเพิ่มขึ้นอย่างต่อเนื่อง ผลกระทบอย่างรุนแรงของ Subprime
market ซึ่งทำให้สถาบันการเงินในสหรัฐอเมริกาต้องปิดตัวลงหลายแห่ง
มีผลเป็นลูกโซ่กระทบอุตสาหกรรมต่าง ๆ ไปทั่วโลก
ซึ่งทำให้การลงทุนเป็นเม็ดเงินจากต่างประเทศลดน้อยลง
ความมั่นใจในการลงทุนเพื่อขยายฐานการผลิตต้องชะลอตัวลง ทำเลที่ได้รับความนิยมจากนักลงทุน
จะตั้งอยู่แถบชลบุรี ฉะเชิงเทรา และอยุธยา เขตส่งเสริมการลงทุน โซน 2

การแข่งขันในธุรกิจนี้ ยังจัดอยู่ในขั้นปานกลาง ผู้แข่งขันโดยตรง คือ นิคมอุตสาหกรรมต่างๆ
ในทำเลเดียวกัน สืบเนื่องจากบริษัทฯ ได้จัดตั้งนิคมอุตสาหกรรมของตนเองขึ้นมาแล้ว

แผนธุรกิจบริษัทฯ สำหรับปี 2552 บริษัทฯ จะเร่งพัฒนานิคมอุตสหากรรมทีเอฟดี
ตั้งอยู่บริเวณทางแยกถนนมอเตอร์เวย์ กม.43 ตำบลท่าสะอ้าน จังหวัดฉะเชิงเทรา
พร้อมก่อสร้างอาคารโรงงานสำเร็จรูปเพื่อขายและเช่า รวมทั้งแบ่งขายที่ดินเปล่าให้แก่นักลงทุน
ทำเลที่ตั้งโครงการดังกล่าวอยู่ใกล้ศูนย์คมนาคมระหว่างประเทศ ทั้งสนามบินสุวรรณภูมิ
และท่าเรือน้ำลึกแหลมฉบัง โดยจะเน้นลูกค้าประกอบกิจการอุตสหากรรมเบา ที่มีมลภาวะต่ำ
ต้องการความสะดวกในการขนส่ง และนักลงทุนอุตสาหกรรมชิ้นส่วนอีเล็กโทรนิค และชิ้นส่วนยานยนต์
ที่ต้องผลิตหรือประกอบชิ้นส่วนป้อนโรงงานประกอบรถยนต์รายใหญ่ เช่น โตโยต้า
ซึ่งห่างจากที่ตั้งโครงการเพียง 6 กิโลเมตร

ตลาดคอนโดมิเนียม

         โดยภาพรวมของตลาดอสังหาริมทรัพย์ในปี 2551 แม้ว่าจะมีการชะลอตัวลง
แต่ถึงอย่างไรก็ตามคอนโดมิเนียมก็ยังมีสัดส่วนสูงสุดเมื่อเปรียบเทียบกับที่อยู่อาศัยประเภทอื่น
มีการเปิดตัวที่อยู่อาศัยทั้งหมดประมาณ 70,000 ยูนิต ลดลงจากปีที่แล้ว ประมาณ 30%
เฉพาะคอนโดมิเนียมนั้น มีการเปิดตัวประมาณ 33,000 ยูนิตจากประมาณ 92 โครงการ
ส่วนใหญ่จะมีราคาขายอยู่ในช่วง 1-3 ล้านบาท ลดลง 45% จากปี 2550 โดยปี 2551
การเปิดตัวชะลอตั้งแต่ต้นปี เนื่องจากความกังวลเรื่อง Over Supply จากปี 2550
ทำให้บางบริษัทที่ประกอบธุรกิจประเภทนี้เปิดตัวคอนโดลดลง
หรือเปลี่ยนการพัฒนาเป็นที่อยู่อาศัยแนวราบมากขึ้น
เนื่องจากการพัฒนาคอนโดมิเนียมเป็นการพัฒนาโครงการที่มีขนาดใหญ่การลงทุนสูง
มีผลทำให้ซัพพลายในภาพรวมของตลาดลดลงจากปีที่ผ่านมา
ประกอบกับภาวะความไม่ชัดเจนทางเศรษฐกิจและการเมืองทำให้ครึ่งปีหลังคอนโดมิเนียมมีการปรับตัวลดลง
30% เมื่อเทียบกับครึ่งปีแรกแต่ถึงอย่างไรก็ตาม
สัดส่วนอาคารชุดพักอาศัยยังคงมีสัดส่วนสูงสุดเมื่อเปรียบเทียบกับที่อยู่อาศัยประเภทอื่น
โดยมีส่วนแบ่งการตลาดอยู่ที่ 48% แต่ในส่วนของบริษัทฯ
ได้รับผลกระทบจากปัจจัยทั้งหมดเพียงเล็กน้อย เนื่องจากกลุ่มลูกค้าของบริษัทฯ
จะเป็นกลุ่มคนที่มีความต้องการที่อยู่อาศัยบริเวณแนวรถไฟฟ้า เช่น สุขุมวิท เป็นต้น      

          สำหรับปี 2552 ช่วงต้นปีภาวะตลาดโดยรวมน่าจะมีการชะลอการเปิดตัวโครงการ
เนื่องจากรอดูสถานการณ์ของการเมืองและเศรษฐกิจให้ชัดเจนขึ้น
ประกอบกับหลายบริษัทต้องวางแผนและปรับปรุงกระบวนการเพื่อรับมือกับวิกฤตเศรษฐกิจ
สำหรับบริษัทเองในช่วงครึ่งปีแรกมีแผนที่จะเปิดตัวโครงการ 1
โครงการอันเนื่องมาจากความพร้อมในทุกๆด้าน
เนื่องจากทางบริษัทมีการปรับแผนเพื่อรับกับภาวะวิกฤตตั้งแต่ช่วงกลางปีที่ผ่านมา
ในช่วงครึ่งปีหลังสถานะการณ์น่าจะชัดเจนมากขึ้นทั้งภายนอกและภายใน และมาตรการต่างๆ
ของรัฐบาลที่กระตุ้นเศรษฐกิจน่าจะเริ่มเห็นผลบ้าง
ทำให้ผู้ประกอบการหันกลับมาเปิดตัวโครงการเพิ่มขึ้นอีกครั้ง

แม้ภาวะการเปิดตัวใหม่จะไม่สูงมาก แต่ภาวะการณ์แข่งขันในอสังหาริมทรัพย์ยังคงมีสูง
เนื่องจากภาวะโดยรวม ส่งผลต่อจิตวิทยาของผู้บริโภคทำให้เกิดการชะลอการตัดสินใจซื้อ
ทำให้ผู้ประกอบการต่างๆ จำเป็นต้องใช้กลยุทธการตลาด แข่งขันกันในด้านโปรโมชั่นต่างๆ
เพื่อระบายสต๊อกสินค้าที่มีอยู่ในมือ โดยเฉพาะในทำเลที่มีการแข่งขันสูง เช่น
ทำเลที่อยู่ติดกับบริเวณแนวรถไฟฟ้าผ่าน จะมีคอนโดมิเนียมใหม่แล้วเสร็จ ราว 8,700 ยูนิต
ซึ่งต่างจากปี 2550 ซึ่งมีประมาณ 6,300 ยูนิต    คอนโดมิเนียมใหม่ที่จะแล้วเสร็จในอนาคต
ส่วนใหญ่จะตั้งอยู่ในย่านสุขุมวิท และริมแม่น้ำเจ้าพระยาและถนนพระราม 3 ตามมาด้วยย่านสีลม /
สาทร   ปทุมวัน และลุมพินี บริษัทฯ
ยังคงมีความเชื่อมั่นต่อตลาดคอนโดมิเนียมระดับหรูในย่านใจกลางเมือง
เรายังคงเห็นถึงความต้องการที่มีอยู่มากจากทั้งผู้ซื้อชาวไทยและต่างชาติ

จากข้อมูลคาดว่าในปี 2552 นี้จะมีอาคารชุดสร้างเสร็จ และจดทะเบียนประมาณ 30,000-35,000
หน่วย ซึ่งโตจากปี 2551 ประมาณ 35% ซึ่งเป็นผลมาจากการเปิดตัวอย่างมากของคอนโดในปี
2550
แม้ภาวะเศรษฐกิจชะลอตัวแต่ภาคอสังหาริมทรัพย์ซึ่งถือเป็นหัวจักรขับเคลื่อนหลักของเศรษฐกิจก็น่าจะยังมีทิศทางที่ดี
โดยเฉพาะกลุ่มคนที่มีความต้องการที่อยู่อาศัย( Real Demand) อย่างแท้จริงเป็นกลุ่มผู้ซื้อหลักในปี
2552 ซึ่งเป็นโอกาสดีของคนที่จะซื้อที่อยู่อาศัยในปีนี้

แนวโน้มธุรกิจในปี 2552 เนื่องจากบริษัทฯ ได้ผลตอบรับจากผู้บริโภคเป็นอย่างดี บริษัทฯ
จะดำเนินการเปิดการขาย โครงการ Hua Hin Heritage ตั้งอยู่ที่ ตำบลปากน้ำปราณ
อำเภอปราณบุรี จังหวัดประจวบคีรีขันธ์ บนเนื้อที่ 9 – 0 – 42 ไร่ แบ่งเป็น ส่วนที่ 1
เป็นอาคารชุดพักอาศัย (RESIDENTIAL CONDOMINIUM) พร้อมอาคารคลับเฮ้าส์และอาคารจอดรถ
จำนวนรวม 4 อาคาร บนเนื้อที่ 8-0-23.1 ไร่ ส่วนที่ 2 เป็นอาคารพักอาศัย บนเนื้อที่
1-0-18.9 ไร่ ทาวน์โฮม 3 ชั้น 6 คูหา

ส่วนโครงการ 59 Heritage ในซอยสุขุมวิท 59 ปัจจุบันอยู่ระหว่างดำเนินการก่อสร้างอาคารที่ 2
สูง 27 ชั้นบนที่ดินแปลงเดียวกันคาดว่าจะแล้วเสร็จประมาณปี 2552 พร้อมโอนกรรมสิทธิ์

tfdtf